SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJA

darba grupa

LOBĒŠANAS ATKLĀTĪBAS LIKUMA IZSTRĀDEI

**sēde Nr. 10**

**2021. gada 20. janvārī plkst.15.30 – 16.30**

Rīgā, Jēkaba ielā 16, komisijas sēžu zālē

un videokonferences formātā

Sēdē piedalās:

darba grupas locekļi:

**Inese Voika – “Attīstībai / Par”**

**Raimonds Bergmanis – Zaļo un zemnieku savienība**

**Aivars Geidāns – KPV LV**

**Andrejs Judins – Jaunā Vienotība**

**Juris Rancāns – Jaunie konservatīvie**

**Edvīns Šnore – Nacionālā apvienība**

**Ļubova Švecova – pie frakcijām nepiederoša deputāte**

Uzaicinātie:

* Valsts kancelejas Valsts pārvaldes politikas departamenta konsultante Inese Kušķe;
* Korupcijas novēršanas un apkarošanas biroja pārstāve Inese Zelča;
* Tiesībsarga biroja pārstāvis Raimonds Koņuševskis;
* Tiesībsarga biroja pārstāve Ilona Lošaka;
* Tieslietu ministrijas pārstāve Iveta Brīnuma;
* biedrības “Sabiedrība par atklātību – Delna” vadītāja Inese Tauriņa;
* “Domnīcas Providus” vadošā pētniece Līga Stafecka;

citas personas:

Saeimas Analītiskā biroja pētnieks Visvaldis Valtenbergs;

deputātes I.Voikas palīgs Lauris Bokišs;

Aizsardzības, iekšlietu un korupcijas novēršanas (turpmāk – AIKNK) komisijas vecākā konsultante Ieva Barvika, konsultantes Inese Silabriede un Kristiāna Stūre

**Darba kārtība**

Par 2021. gada darba plāniem.

**I.Voika** prezentē darba grupā paveiktā Kopsavilkumu, informē par citiem laika periodā kopš iepriekšējās sēdes notikušajiem pasākumiem. Kā nozīmīgu uzsver Saeimas AIKNK sadarbībā ar biedrību “Sabiedrība par atklātību – Delna” (turpmāk – “Delna”) un Valsts kanceleju ar Atvērtās pārvaldības partnerības (turpmāk – OGP) atbalstu 2020. gada 11. decembrī organizēto starptautisko tiešsaistes konferenci **“Ceļā uz interešu aizstāvības tiesisko regulējumu Latvijā”** un tajā gūtās atziņas darbam pie likumprojekta izstrādes. Konferencē tika pārrunāti jautājumi par interešu aizstāvības tiesiskā regulējuma izstrādi Latvijā, dažādu Eiropas valstu pieredzi un praksi regulējuma izstrādē, pieņemšanā un ieviešanā, kā arī OGP lomu.

Darba grupas locekļiem ir iespēja iepazīties ar uzlaboto Kopsavilkuma redakciju, kurā ietverti juridiski precizēti formulējumi u.c. papildinājumi. *Protokola pielikumā – Kopsavilkums par darba grupā saskaņotajiem viedokļiem.*

I.Voika piedāvā tālāko rīcības plānu. Ar AIKNK priekšsēdētāju J.Rancānu ir saskaņots, ka komisijas 26. janvāra sēdē deputātiem un uzaicinātajām personām tiks prezentēts minētais Kopsavilkums / Pamatprincipi. Sakarā ar to. ka SKDS ir paveikta jauna sabiedriskās domas aptauja par attieksmi pret interešu pārstāvniecības tiesiskā regulējuma nepieciešamību, šajā sēdē plānota arī šī pētījuma datu prezentācija.

Komisijas sēdē plānots apstiprināt Pamatprincipus par interešu pārstāvniecības regulējumu un uz mēnesi tos izsludināt sabiedriskajai apspriešanai, atzinumu un priekšlikumu iesniegšanai un apkopošanai.

Gatavojot likumprojektu, tiks izmantoti zvērinātu advokātu biroja “Vilgerts” atzinumi un ieteikumi, kā arī notiks juridiskās konsultācijas. Nepieciešamas padziļinātas sarunas ar ministrijām u.c. institūcijām. Martā plānots apkopot saņemtos priekšlikumus un izveidot likumprojekta teksta karkasu, bet pēc tam piestrādāt pie detaļām.

I.Voika atzīmē, ka darba grupas darbs, kaut arī tas noritēja lēni, deva iespēju detalizēti izrunāt svarīgus likumprojekta aspektus, kā arī panākt politisko spēku konsensusu par likuma būtību un garu.

**J.Rancāns** apliecina, ka AIKNK 26. janvāra sēde visa tiks veltīta šī jautājuma apspriešanai. Vispirms I.Voika prezentēs panākto progresu likumprojekta izstrādē, bet pēc tam SKDS vadītājs A.Kaktiņš prezentēs jaunās sabiedriskās aptaujas rezultātus. Vēlāk diskusijā varēs izteikties arī NVO pārstāvji un sociālie partneri. Tas būs demokrātisks process.

**I.Tauriņa** “Delnas” vārdā pamatprincipu apspriešanas procesā apsola sniegt komunikācijas atbalstu. Tiks piedāvāta īpaša mājaslapa *interešuaizstāvība.lv*, kurā tiks publicēti darba grupas un videokonferences materiāli, ārzemju ekspertu pētījumi, kā arī izskatāmie Pamatprincipi. Šis būs vienots resurss, kur sabiedrībai būs iespēja izteikt viedokļus, kā arī pēc tam būs vieglāk apkopot saņemtos ieteikumus un komentārus.

**I.Kušķe** iesaka AIKNK vārdā izzināt izpildvaras institūciju, ministriju viedokli apspriežamajā jautājumā. Darba grupas sēdēs pamatā piedalās tikai Tieslietu ministrijas (turpmāk – TM), kā arī Korupcijas novēršanas un apkarošanas biroja un Tiesībsarga pārstāvji. Iesaka komisijai pēc sēdes adresēt vēstules visām ministrijām.

**A.Judins** atbalsta I.Kušķes ieteikumu. Atzīmē, ka būtu interesanti noskaidrot arī *“twitterburbuļa”* domas. Svarīgi, lai jautājuma apspriešanā tiktu iesaistīts plašāks loks.

**J.Rancāns** pauž skeptisku viedokli par ministriju līdzšinējo darbību lobēšanas jautājuma tiesiskā regulējuma sakārtošanā, kas nav paveikts 12 gadu laikā. Atbalsta ministriju viedokļu izprasīšanu, bet uzsver, ka atbilžu vilcināšanas gadījumā komisija speciāli negaidīs, bet likuma izstrādē virzīsies uz priekšu.

**A.Judins** izsaka vēlmi, lai 26. janvāra sēdē piedalītos visu ministriju pārstāvji.

**I.Brīnuma** informē, ka par darba grupas sēdēs apspriestajām aktualitātēm viņa regulāri informē savu TM priekšniecību. TM pārstāvji vēlas redzēt likumprojekta uzmetumu, ieskicētus būtiskos jautājumus. Atzīmē, ka viņa 26. janvārī nevarēs piedalīties komisijas sēdē, jo tajā laikā ir jāpārstāv TM Satversmes tiesā.

**A.Judins** iesaka uz sēdi uzaicināt arī Latvijas Pašvaldību savienības (turpmāk – LPS) pārstāvjus, varbūt arī Zvērinātu advokātu padomes pārstāvjus.

**I.Voika** atzīmē, ka advokatūras pārstāvji jau diskusijās ir piedalījušies, darba grupas sēdēs ir bijusi iespēja izteikties dažādiem NVO pārstāvjiem. Uzsver, ka arī Valsts prezidents, kaut arī publiski par to nerunā, personīgi ir ieinteresēts likumprojekta izstrādē. Iesaka informēt arī Latvijas Bankas pārstāvjus.

*Notiek diskusija par I.Voikas piedāvāto darba tālāko virzību. Deputāti E.Šnore, R.Bergmanis, A.Geidāns un L.Švecova pauž atbalstu. Viedokļus un komentārus izsaka arī L.Stafecka (“Providus”), I.Kušķe, R.Koņuševskis (Tiesībsargs). Diskusijas dalībnieki aktualizē nepieciešamību izskatāmajam jautājumam piešķirt pēc iespējas plašāku publicitāti, konsultēties ar dažādu interešu pārstāvjiem.*

**I.Voika** informē par plānoto laika grafiku:

- 26. janvārī pamatprincipus izdiskutēt AIKNK sēdē un uz mēnesi nodot publiskai apspriešanai;

- februārī uzklausīt priekšlikumus un atzinumus;

- februārī un martā apkopot rezultātus, līdz Lieldienām darba grupa sagatavo likumprojekta tekstu;

- likumprojekta teksta sabiedriskā apspriešana;

- uz Saeimas rudens sesiju likumprojekta tekstam jābūt gatavam iesniegšanai Saeimā.

I.Voika atzīmē, ka vēl ir arī vairāki specifiski jautājumi par kuriem paralēli šiem iezīmētajiem plāniem ir jārunā darba grupā un jāpanāk vienošanās. Tāpat svarīgas arī būs konsultācijas ar valsts pārvaldes pārstāvjiem.

**L.Stafecka** interesējas par Saeimas kārtības rullī ierosināto priekšlikumu, kas skar Saeimas komisiju darba lielāku publicitāti, virzību.

**I.Voika** informē, ka pēdējā Juridiskās komisijas sēde par šo jautājumu notika augustā, komisijas attieksme bija pozitīva, tikai vajadzīgs Saeimas administrācijas atzinums par tehniskajām iespējām. Šobrīd daudzu jautājumu izskatīšanu novilcina ar Covid-19 epidemioloģisko drošību saistītie procesi. I.Voika informē, ka paralēli darbam pie interešu atklātības tiesiskā regulējuma izstrādes būs iespēja iesniegt arī atbilstošus priekšlikumus grozījumiem Saeimas deputātu ētikas kodeksa grozījumiem.

**J.Rancāns** akcentē, ka 26. janvāra AIKNK sēde tiks veltīta tieši darba grupas izstrādātajiem Pamatprincipiem interešu aizstāvības atklātības tiesiskajam regulējumam.

**I.Voika** pateicas par dalību sēdē un slēdz sēdi.

Informē, ka turpmākajā laikā darba grupas sēdes tiks sasauktas atbilstoši nepieciešamībai.

Sēdes dalībnieki pieņem informāciju zināšanai.

I.Silabriede